
Referat styremøte i Travavl.no på Microsoft Teams
Tid: 		25.02.2025 kl. 18:00-19:30
Til stede: 	Tone Britt Madsen, Julie Ann Gjerstad, Reidar Molthe, 
Ments Tore Møller, Marianne Landsem, Vidar Skogdalen og Arnt Foss.
Årsmøtet ga styret i oppdrag å følge opp særlig to saker. Den ene saken var å få på plass premiesjansen, og den andre var å følge opp et salg ved siste Klasseløpsauksjon der oppdretter/selger ikke fikk betalt.
Sak 1 	Ny premiesjanse
Styret har gitt innspill til «Trondstad-utvalget» og har støttet forslaget om å innføre ny premiesjanse. Styret i DNT har så langt ikke funnet det riktig å innføre ny premiesjanse som et tiltak for å øke interessen for, og etterspørselen etter norskfødte unghester for derigjennom å øke interessen for å drive avl og oppdrett. 
Styret i Travavl.no mener at ny premiesjanse vil stimulere etterspørselen etter, og gjøre det enklere for travtrenerne å skaffe eiere til norskfødte unghester i konkurranse med unghester og løpshester fra utlandet.
Risikoen for å ikke innføre ny premiesjanse vil trolig være en større nedgang i antall norskfødte føll. Dette vil blant annet være negativt for avlsstaller og andelslag.
Ments Tore hadde laget et notat til styret med forslag til finansiering av ny premiesjanse. Med bakgrunn i notatet drøftet styret hvordan ny premiesjanse kan finansieres.
Tilbakegangen i antall bedekte hopper de siste fem årene har vært 41 % for kaldblods og 53 % for varmblods. Ny premiesjanse kan bidra til å bremse denne nedgangen. Flere oppdrettere av varmblods peker på ny premiesjanse som viktig for å øke interessen i markedet for norskfødte unghester. Det oppleves som at oppdrettere av kaldblods ikke har samme fokus. Avlssjansen, som er en avlegger av premiesjansen, har fått stor oppmerksomhet og tilsynelatende positiv effekt.
Styret i Travavl.no ønsker at ny premiesjanse innføres for begge rasene. Dersom ny premiesjanse ikke er ønskelig for kaldblods ønskes ny premiesjanse innført kun for varmblods.
Dagens økonomiske situasjon tilsier at ny premiesjanse ikke vil ha samme premieeffekt som det vi kjenner fra den svenske premiesjansen der de opprinnelige premiene dobles med premiesjansen i flere klassiske unghestløp. Det en ser for seg med ny premiesjanse er at den kun skal gjelde i derby-løpene, og at premiesjansepremiene kan utgjøre 20-60 % av ordinære premier for de som deltar i premiesjansen.
Vedtak:
Styret ber DNT innføre ny premiesjanse for varmblods der følgende elementer skal finansiere ny premiesjanse og utgjøre rammene for premieutbetalingene:
· Eiere av 2-åringer som avlegger godkjent mønstringsløp kan velge å delta i premiesjansen ved å avstå fra utbetaling av premie (5000 kroner) og premie ved første gjennomført totoløp (5000 kroner). Avståelse fra utbetalt premie fra mønstringsløp vil spare inn 2500 kroner i oppdretterpremie, som også går inn i finansieringen.
· Eiere av hester som ikke avlegger godkjent mønstringsløp kan innbetale 12500 kroner for å delta i premiesjansen.
· For varmblods legges til inn et beløp tilsvarende det beløp som legges inn i Avlssjansen for kaldblods.
· Gjenstående penger fra avlsfondet legges inn fordelt på fem år/fem årganger.
· Innsparinger fra de internasjonale storløpene legges inn i ny premiesjanse.
· Klasseløpsauksjonen bør utredes og evt. innsparinger fra 2026 må legges inn i premiesjansen.

Sak 2 	Salg ved siste Klasseløpsauksjon der oppdretter/selger ikke fikk betalt.
Styret i Travavl.no er oppfordret til å følge opp en sak der oppdretter som solgte hest ved siste Klasseløpsauksjon ikke har fått oppgjør.
Saken ble tatt opp på årsmøtet i Travavl.no. Oppdretter har hatt hjelp fra advokat og har hatt dialog med DNT. Styret i Travavl.no kjenner saken kun fra oppdretters side. Kjernen i saken ser ut til å være at kjøper har blitt godkjent som budgiver uten at kjøper har vært kredittverdig.
Det ser ut til å være en rådende oppfatning blant oppdretterne at salg på auksjon i regi av DNT sikrer at pengene kommer.  Denne saken skaper tvil om denne forutsetningen.
Vedtak:
Styret forespør DNT hvilke tiltak de skal iverksette for å hindre at dette skjer på nytt.
Styret forespør samtidig om hvilke tiltak, herunder informasjonstiltak, som skal iverksettes for å unngå at auksjonen blir avlyst/utsatt.

